-Шымығыҙ...-Мөхтәр туҡтай. Ҡашҡар ҡолаҡтарын ҡайсылап ергә боҫа. Ҡараһалар, күл ситендә генә бәпкәләрен эйәртеп ҡыр өйрәге йөрөй. Хужаһының өйрәккә тоҫҡаған мылтығын күргәс, Аҡбеләккә меҫкен ҡош йәл булып китте. Үҙе әсәһеҙ үҫкәнгәме, бәпкәләрен йәлләне ул был мәлдә. Ул бөтә көсөнә өрөп күлгә йүгерҙе. Был тауышҡа ҡыр өйрәктәре “быжҡ-быжҡ” килеп тирә-яҡҡа осоп бөттөләр, бәпкәләре ҡамыш араһына боҫто.